Mosta b'rebħa minima fuq St Lucia Mosta ……….1 F'partita ferm bilanċjata li fiha r-riżultat seta' mar kull naħa, Mosta għelbu l-isfida ta' Santa Lucia bl-iskor minimu ta' 1-0 bil-goal tant importanti jasal mill- Montenegrin, Bojan Kaljevic, kmieni fl-ewwel taqsima. Mosta kienu tattikamet dixxiplinati u organizzati f'kull dipartiment speċjalment fl-ewwel taqsima, bl-istess jista' jingħad għal Santa Lucia, li fit-tieni taqsima wettqu reazzjoni mill- aqwa iżda kienu erratiċi fil-konklużjonijiet tagħhom. Kienu Santa Lucia li ħol­qu l-ewwel periklu wara biss ħames minuti meta Rei Tachikawa kellu xutt minn pożizzjoni ideali jintemm għoli. Mosta wieġbu tliet minuti wara meta free­kick ta' Clayton Failla ġie devjat f'corner mill-barriera tal- Luċjani. Mill-corner li rriżulta, BOJAN KALJEVIC, kien fil-post it-tajjeb u fil-mument opportun … żmarkat permezz ta' daqqa ta' ras u mill-viċin tefa' ġewwa. Mal-kwarta logħob, it-team immexxi mill-coach, Oliver Spiteri, wieġeb permezz ta' Rei Tachikawa b'daqqa ta' ras, li iżda, kienet dgħajfa biex il-goalkeeper il-ġdid Mosti, il-Franċiż Christoffer Ma­foumbi, salva mingħajr wisq diffikultá. Fil-45 minuta, Sta Lucia ħolqu l-aħħar attakk tal-ewwel taqsima iżda x-xutt ta' Kevin Ante Rosero minn pożizzjoni angolata ġie salvat minn Ma­foum­bi. Wara l-mistrieħ, il-logħob żvolġa f'nofs il-ground u kien biss fis-66 minuta li waslet l-ewwel azzjoni ta' nota, b'Mosta joħolqu l-periklu permezz ta' free-kick insidjuż tat-Taljan Ke­vin Tulimieri li ħareġ l-aħjar tal-goalkeeper Andreas Vella, li dawwar f'corner biex b'hekk ċaħħad lill-ex team tiegħu milli jirdoppja. Fil-75 minuta, Santa Lucia, tilfu ċans tad-deheb li jġibu l-iskor indaqs meta Iziaias Junior Duarte fajjar xutt b'saħħtu minn tarf il-kaxxa indirizzat lejn is-saqaf tax-xibka iżda sab lil Mafoumbi pront li xellef il-ballun f'corner. Lejn l-aħħar ħinijiet Sta Lucia ppruvaw jheddu iżda Mosta għarfu jżommu l-vantaġġ sal-aħħar … biex ħarġu bit-tliet punti.